(Naš)e-pjesme (naši snovi)

Maja Bezina

Ovo je najrestriktivnija od naših šest osnovnih licenci – dopušta drugima da preuzmu Vaše djelo i da ga dijele s drugima pod vjetom da Vas navedu kao autora, ali ga ne smiju mijenjati ili koristiti u komercijalne svrhe.

Predgovor

Dragi čitatelju, pred tobom je zbirka pjesama učenika OŠ Ivana Gundulića Dubrovnik nastalih tijekom 2017./2018. školske godine i to u sklopu manifestacije Noć knjige 2018. Budući da je tema Manifestacije bila budućnost knjige, poezija učenika-pjesnika objedinjena je u formatu elektroničke knjige bez koje je i sadašnjost i budućnost knjige nezamisliva. Pjesničke su slike u crtežima prikazali maštoviti učenici-slikari. U zbirku su utkani njihovi snovi, osjećaji i misli. Stoga te molimo: primi ih otvorena srca, pusti da te obasjaju, neka zatrepere u tebi!

Urednice

Budućnost knjige

U sklopu ovogodišnje manifestacije Noć knjige  organiziran je nagradni natječaj za likovne radove na temu budućnosti knjige Ubaci knjigu u vremenski stroj . U kategoriji učeničkih radova osnovnih škola (od 5. do 8. razreda) prvo je mjesto osvojila Petra Musladin, učenica 6.c razreda naše škole.

Nije lako dijete biti

 Nije lako biti dijete,

učiti matematiku,

dizati se rano,

pisati domaći,

igrati se...

Čuvati brata, mamu, tatu

kad su bolesni.

Baki kolače donositi,

nositi naočale,

truditi se u školi,

biti dobar u nogometu,

imati dobre pete.

Veliki ne znaju kako je biti dijete!

Lovro Dadić, 3.a

Škola

Školu ne voli svatko,

ali ipak tamo ide

jer mora biti tako.

U školi se uče brojke i slova,

a i zanimljivost koja.

Odmor je đacima vrijeme krasno

jer tada jedu nešto slasno.

Na Matematici se računa,

na Hrvatskom piše,

ali većina Glazbeni voli

najviše.

​ Ivana Sabljić 4.c

Moja škola

U školu rado idem ja

to svaka ptica zna.

Puna je škola veselih đaka

korake nam pozna skalina svaka.

Kad zvono zazvoni,

učiteljica jedinice ne dijeli

jer su mali đaci vrijedni bili

i svoj odmor zaslužili.

A kad odmor završi,

učiteljica povikne

u razred uđite,

knjige se hvatajte

i marljivo učite!

Iva Franjušić, 2. razred

Muke po školi

Kada ujutro u školu dođem,

dođe mi da odmah pođem.

Kada pišem test,

očekujem da ću dobit šest.

No to uvijek ne bude tako

jer to uopće nije lako.

Kada dođe veliki odmor,

do sendviča želim doći.

No ni to nije lako

jer u pekari je pravi pakao.

Kada školi konačno dođe kraj

ja odem u ljetni raj.

Hrvoje Bogoje, 7.d

Tajna jedne klupe

Draga moja klupo,

pismom ću ti ovim reći

koliko si meni mila

jer si tajne moje krila.

Sakrila si tajne velike i male

sve su one u tvom krilu

stale.

I petice tu su prve pale.

I radosti velike i male.

Ovim pismom želim reći

kad te budem napustio

suza boli će poteći.

Matej Taslak, 6.b

O mojoj obitelji "sve najbolje"

Prvo počnimo od moje mame

koja u radu provodi dane,

ali zato u kući drži red

da nam ne dođe bum!tras!nered!

Moj tata je dobar tip

ali trči kao bik,

kupuje mi mnogo stvari

i uvijek me hvali.

Brat mi je dosadan kao muha,

ide mi na živce od uha do uha

da vam i ne pričam

kakva je s njime živjeti muka.

Iz aviona se vidi da baba brata

više voli,

a meni stalno

greške broji!

Lina Svetac,4.a

Mojoj mami

Volim osmijeh tvoj

jer popravlja osmijeh moj.

Volim oči tvoje

jer su kao moje.

Voliš mene

više od sebe.

Jeylin Donertas, 5.b

Ljubav

 Svima nam se događa,

svih nas pogađa.

Pukne nas ko grom iz vedra neba,

zbuni nas i ne znamo što nam treba.

Odjednom ti ništa drugo nije važno,

jer osjećaš se snažno.

Možeš je skrivat,

možeš je tajit,

al na licu ona će sjajit.

Po trbuhu ti neki leptirići plešu

dok ti se oči simpatije smiješu.

U školi nemaš mira,sve te dira.

Ne znaš je li ti hladno ili vruće

dok ti srce ubrzano tuče.

I u sebi imaš neki novi osjećaj čudan,

a onda shvatiš-

to je LJUBAV.

Mara Machiedo, 6.d

Ljubav na drugi pogled

Jedan dječak i djevojčica jedna

viđali su se u parku svakog tjedna.

Ljutili su u igri jedno drugo,

i to je trajalo jako dugo.

Ali onda jednoga dana

dječak je shvatio da mu je djevojčica draga.

I ona je njega voljela sresti,

s njim pričati i kraj njega sjesti.

Dok su se smijali i gledali u lokvi odraz,

on ju je poljubio u obraz.

I tad je ljubav u parku procvjetala

još nisam čuo da je prestala.

Ivan Ruben Urošević, 6.d

Mali Kupid

 Jednoga dana, odšetala ljubav,

do novoga stana.

A kraj nje ide Kupid mali,

koji stalno strijele iz luka pali.

Ako se dvoje ljudi ne voli,

to malom Kupidu nije po volji.

Zato mali Kupid strijelu uzme,

pogodi ih i ljubavlju ih obuzme.

Ema Lasić,5.a

Vukovar je i moj grad

 Iz tame te izašao je blistav sjaj.

Rat, strah, bol iznova kreće,

ali Vukovar to više

 osjetiti neće.

Vukovar je srce Hrvatskoj dao

dok mu ga je neprijatelj krao.

Onima koji su hrabro branili grad,

zahvalni smo sad.

Život su svoj dali

da bi mi u miru cvali.

Kiara Tenžera , 7.d

Moj Vukovar

Vukovaru, heroju grade!

Uz obalu Dunava,

u beskrajnoj zlaćanoj ravnici

neprijateljska te sila lomila,

tukla jače od najjače tuče,

bez milosti da uništi sve.

Uz sva počinjena zlodjela

uništila i dječji osmijeh i snove.

Strašno je! Bijeli križevi i mene bole.

Iz Vukovara simbol nosi

golubicu bijelu, jer

Vukovar je i moj grad!

Katarina Nenadić, 7.d

Našim braniteljima

 Dali su živote svoje,

svoj znoj, suze svoje,

svoju krv prolili za nas,

da domovinu našu imamo,

drago, velu, milu...

Svaka njihova rana,

svaka suza prolita,

vrijedi svake molitve

što je za njih molitva.

Za svaki kamen, za naše more,

borili su se da nam mir stvore.

Blagoslovljeni bili na blaženo nebu!

naši dragi branitelji,

svijeću vam palim, molitvu šaljem,

nek' se za vas znade čitavim hrvatskim krajem!

Manuela Zegnal, 8.b

Vukovar

 Postoji grad.

Digao se iz krvi, patnje i boli.

Danas taj grad zovemo Grad Heroj.

Zapamtite Vukovar,

velik i jak.

Zablistao u svom sjaju

Vukovar, Vukovar.

Roko Curić, 4.c

Moj grad, Vukovar

 Vukovar ja volim,

s njim ničeg se ne bojim,

činim ga boljim

što uz njega stojim.

A Dunav kad krene

kao krv kroz moje vene,

dođem na groblje počast dati

kao i sva moja braća Hrvati.

Vukovar je ljubav čista.

Ljubav to je sasvim ista

kao kad majka dijete gleda

i da ga dirne nikom ne da.

Vukovar će vječno cvasti!

Ne dajmo da ikad pati!

A kad sunce zađe,

zaplovit će mirno lađe.

Bruno Soldo 7.d

Zadivljena Gradom

Prekrasnog li grada

samo ljepota tu vlada.

I svuda gdje pogled seže

nebo more i sunce veže.

Prekrasnog li grada,

Spomenik Orlandov i crkva svetog Vlaha,

galebovi što nebom lete

i ribar u daljini što mreže plete.

Prekrasnog li grada,

mog grada zidina, spomenika i fontana ...

I dok se Lokrum u sumrak samo smiješi,

Dubrovnik, zbilja, ne može biti ljepši.

Manuela Zegnal, 8.b

Parac

 Nosi odoru crvenu i kapu rumenu.

Ima veliku bijelu bradu

i stoji na ulazu Staromu gradu.

Iako mu život nije bio bajan

njegov nam spomen ostaje trajan.

Zaštitnik je Dubrovnik grada

od daleke prošlosti pa sve do sada.

Sad na ulicama Dubrovnika drukčije je dosta,

to u čast njemu velika je festa.

Njegovo je ime svima poznato u našem kraju,

to sveti Vlaho je, svi to znaju!

Manuela Zegnal 8.b

Moj Šipan

 Plavetinilo mora

oko naboranog škoja,

sakrila se vala mala

pokraj bijelog žala.

Moj je Šipan otok mali

u njemu ništa ne fali.

Ima dva glavna sela,

ljudi i veselja.

Na otoku u sredini

ima puno polja u nizini.

Ima par brda, dolina i potok,

najljepše je mjesto moj otok.

Maslinove grane vjetar vije,

rumeno vino svugdje se pije.

Ribari ranom zorom ribu love

zato je zaslužno naše more.

Vapor vozi cijeli dan

da poveže Grad i Šipan.

S moje funjestre vidi se more

i neverni što nebom plove.

U kominu puni se bokali vode

da zalijemo pomadore u đardinu mome.

Kad iz magazina izađem,

valu pasam.

Štapima se igram

s tatom zaribam.

Dječji smijeh daleko se čuje,

veselo društvo nove igre kuje.

Zabavno je svaki dan,

na otoku Šipanu život je kao san.

Klara Bašić 2.r

Ante Urđević 2.r

Andrija Ljubišić 3.r

Petar Brajović 4.r

Dubrovnik, moj grad

Dubrovnik,moj grad,

odavno nije mlad,

u njegovim zidinama

vidi se sklad.

More ga kupa

ptice nad njim lete,

sunce ga obasjava,

turisti ga često posjete.

Kamene ulice i skale

veselim glasom odzvanjaju

kad po njima u igri trče noge male.

Ivan Ruben Urošević, 6.d

Hvala Ti, sveti Vlaho

Dubrovniče, grade moj,

ničega se ti ne boj!

Nad tobom bdije zaštitnik tvoj.

On tebe, grade, drži u ruci

i čuva tvoje brodove u luci.

Stoljećima tako, moj grad mirno spi

jer ga štitiš, sveti Vlaho, ti.

U čast tebi Festa se pravi,

Hvala ti, Vlaho, Dubrovnik te slavi!

Osnovna škola Ivana Gundulića

Džan Suljević, 6. d

Festa

Uskoro nam dolazi poseban dan

svima nama dobro znan -

Festa svetog Vlaha, našeg parca,

Svetog starca.

Na dlanu grad nosi

i njime se ponosi.

Tad će sva čeljad u najboljoj monturi

na Stradun arivat.

Golubice će poletjet.

trombunjeri zapucat i Linđo zabalat,

procesija će Stradunom proć

i sav će se narod grlićat.

Bit će to festa prava

stoljećima Dubrovčanima znana.

Živio nam sveti Vlaho!

Mara Machiedo, 6.d

Zaštitnik

 Kamene zidine, stoljećima stare,

što ponos Dubrovnika u rukama drže

i gledaju to plavo more

dok se na suncu prže,

nebeski svod na leđima nose

i gledaju u daljini lokrumske proljetnice

što se rose.

I gle, povorka se bliži, golubice lete...

Sve ima onaj poseban miris,

sve je onako veselo i sretno.

I dok se čuje glazba sa svih strana,

sveti Vlaho stoji, gleda,

s crkve pazi

da u Dubrovniku zauvijek bude reda.

Manuela Zegnal, 8.b

Jesen

 Jesen u mnogo boja,

u bezbroj nijansi narančaste, žute i smeđe

radost je moja.

Laste se spremaju za put na jug

jer to je put dug.

Životinje se spremaju za zimski san

jer će biti dugi dani,

a zbog hladnoće oni neće

smjeti biti vani.

Đaci stavljaju na leđa torbe

i pripremaju se za znanstvene borbe.

Kuc-kuc!

Netko mi je pokucao na vrata,

sigurno je jesen,

vjerojatno mi je donijela koji

divlji kesten.

Lucijana Tapalović, 4. c

Rijeka

Rijeka teče

srna pogledava svoj

božanstveni lik.

Danijela Đurić 5.b

San

Planine pod

bijelim pokrivačem

utonule u san.

Danijela Đurić 5.b

Ljeto

Ljeto je zvuk oko nas

Sunce je izvuklo pravi as:

došlo je u nas

baš u pravi čas.

Ljudi se kupaju na plaži

dok ih blagi pijesak mazi.

Roberto Raič, 2. a

Jabuka

Jabuka cvjeta

crveni se, zrije,

svatko se živ smije.

Lucijana Tapalović, 4.c

Proljeće

 Prolilo je svoje boje

po livadama,cvjetovima.

Krošnje je probudio

svojim prekrasnim zvukovima.
Pozvalo je tulipane

da s njime iskoriste te lijepe dane.

S djecom se vazda igralo

i loptu njima bacalo.

Pozvalo je sunčevu toplinu

i uništilo ziminu oštrinu.
Proljeće je došlo tu

kao u mom snu.
Veselo,veselo proljeće je pljesnulo!

                                        Nika Vuić, 6.c

Proljetni dan

 U radosnoj šumi

sretne ptice pjevaju

i cvrkuću nebu.

Na livadi

na crvenom cvijetu

lepršaju

svijetložute pčele.

Luka Franić, 6.a

Proljeće je tu

 Zatreperi radosno cvijeće

  sa šarenim tulipanima.

 To je proljeće 

 u našim očima. 

 Priroda se budi 

  nakon dugog zimskog sna,

  pleše s vjetrovima

  danima.

   Grije se more

   pod plavom plahtom,

   pozdravlja proljeće 

  vedrim mahom 

 Proljeće, proljeće,

              o, to proljeće!

                                Selma Grebović, 6.c

                               Petra Musladin, 6.c

Stiže proljeće

Proljeće je stiglo u naš grad,

čeka nas težak rad.

Polje treba pripremiti

i zimski alat spremiti.

Uzgajač poljem šeta

Dok se traktor odmara od ljeta.

Roberto Raič, 2.a

​

​

​

Buđenje proljeća

Proljeće se budi,

ono nam veselje nudi.

Završio je zimski san,

sad je sunčan svaki dan.

Ptičice cvrkuću velike i male,

odlepršaju visoko na ulične pale.

Skinuli smo šalove i rukavice

i obukli tanke majice.

Pomaknuli smo sat i dan je sada duži

pa se prijatelj s prijateljem druži.

Kažem vam zaista ovo bez šale:

proljeće je radost za velike i male

Dora Pikunić, 6.a

​

Svi Sveti

Jesenske večeri tihe

pod prekrasnim sjajem zvijezda,

na putovima naših dragih

što napustili su Zemlju kao ptići gnijezda

spokoj i tišina vlada,

šapat i molitva se čuje,

svjetlost vatre lampiona

i njihovi poklopci što lagano zuje.

Čuje se pjev noćnih ptica

i molitva ljudi što Bogu klica!

Spomenici se dižu tamni i tromi,

njihovu strogost tek ljudski plač lomi.

Ljudi ususret dragima kreću

noseć' lampione i svijeću…

Mir i spokoj zrakom lete,

slave naše drage Svi svete!

Manuela Zegnal, 8.b

Maškare

 Maškare znače maškaravanje,

otkrivanje tko je tko,

iščekivanje.

Krafne tad se slasne jedu,

svi se slaste k'o kad med daš medu.

Tad se u najboljem kostimu dođe

pa ga ni roditelji ne prepoznaju kad prođe.

Ivana Sabljić, 4. c

Badnja večer

Hladnoća je u zraku,

a svjetlost krijesnica osvjetljuje borove u mraku.

Lampice šarene posvuda se kriju

dok djeca ispred kamina vruću čokoladu piju.

Čuje se skladba božićnih zvonca,

buka iz kuhinja od svih poklopaca i lonca.

Svijeće plaho na stolovima gore,

dok pahuljice vani prekrasnu, zimsku sliku tvore.

Diže se nad nebom zvijezda prekrasan sjaj,

ne vidi se danu kraj.

Saonice crvene na put kreću

noseći poklona vreću svake godine

veću i veću.

Obitelji doma večeru blaguju,

a djeca vani veselo kolendavaju.

Dok Djed Mraz oko poklona treperi,

ljudi uživaju u prekrasnoj Badnjoj večeri.

Manuela Zegnal, 8.b

Sretan Božić!

Božić je stigao udomove naše,

jede se i kucaju se čaše!

Nosići crveni u svakome kutu,

saonice Djeda Mraza na putu.

Otvaraju se pokloni šareni, veliki i maleni,

Čeka se da ponoć odzvoni,

nitko u san ne uroni

jer rodio se Krist te čarobne noći

da bi nam Božić mogao doći!

Maris Jakić, 8.b

Manuela Zegnal, 8.b

Jedna šaljiva pjesma

 Priču jednu čudnu

pričao mi je djed moj stari,

vidio je magarca

da svira na gitari.

Bio je u zemlji

gdje i krave lete,

da stariji za savjet

traže malo dijete.

U toj čudnoj zemlji

svega čudnog ima,

riba hoda, a zec pliva,

od čokolade je napravljena riva.

Na drveću plodovi

sve od čokolade,

a umjeto povrća

bomboni se sade.

Asja Hebib, 5. c

Zaljubljeni avioni

Živim u zračnoj luci

i u velikoj sam muci.

Zaljubljen sam u plavo more,

a mogu ga vidjeti samo kad letim tamo gore.

Zato sam odlučio hidro-avion biti

i kad sletim more ljubiti.

Tako ću sretan biti do kraja života

jer me obasjava mora ljepota.

Lucijana Tapalović, 4. c

Slatkišograd

U mome svijetu mašte postoje razne spačke:

u Slatkišogradu nitko ne krade čokoladu,

šarene lizalice plešu

dok se bomboni šetajući vrte uz pjesmu.

Tamo se djeca kupaju u kakau,

za doručak pojedu gumenu kravu,

kad u školu krenu,

niz sladolednu stazu skliznu,

umjesto učenja limunadu piju

i stalno se slatko smiju!

Učiteljičina kosa od šećerne je vate,

a da nosi čokoladne naočale,

to svi već dobro znate!

                                                      Dora Vicelić, 4.a

​

Dubrovačka kuća

Ima jedna kuća u Starome gradu,

funjestre joj oči i po danu i po noći.

Iz komončina stvari krade:

mamine fjoke figuraju joj na glavi,

škercima nas stalno gnjavi.

Kad dođu neke ure, u postelju skoči.

Prije spavanja pojede dvije prikle

da figura kad sutra obuje štikle.

﻿Vinko Goravica 4. a

Vesela kuća

 Mala vesela kuća

na livadu se smjestila,

baš se tamo lijepo ugnijezdila.

Usta su joj velika vrata,

a prozori oči

što svijetle u noći.

Iz ramena izlaze ruke,

visoke i duge dizalice,

s kojima s lakoćom

slasne dohvati lizalice.

Ispod trupa joj noge ne vire,

one se poput korijena

 pod zemljom šire. 

Lara Bajac, 4.a

Ekčapoan evs (SVE NAOPAČKE)

Dvije crne mačke

radile su spačke,

sve činile naopačke,

gađale iz praćke.

Svašta se noćas zbilo:

leptiru obojale krilo,

volu zavrnule rog,

sad je k'o pravi nosorog.

Medu zamijenile med za smolu,

hrvatsku himnu otpjevale u molu.

majmunu prodale dobar trik,

postao  je pravi modni frik.

Ribama zlatnim bacale travu,

muhama vjenčićem kitile glavu.

I tko zna što bi se još dogodilo

da me bratovo oštrilo nije pogodilo

i iz sna trgnulo.

Tara Malkić, 5.c

Za kraj ili novi početak

 Zbirku su s ljubavlju za vas uredile:

MARTINA SKVRCE, šk. knjižničarka i MAJA BEZINA, učiteljica Hrv. jezika

Hvala svim učenicima i učiteljima koji su doprinijeli nastanku ove zbirke.

Postupno ćemo je nadopunjavati i drugim pjesmama naših učenika.

"Pjesnici su čuđenje u svijetu." (A. B. Šimić)​

Reference

proljeće Maja Bezina (author)

(Naš)e-pjesme (naši snovi) Maja Bezina (author)